Obama, Kongresi dhe lufta kundër ISIS
Presidenti ka kërkuar autorizimin e Kongresit për operacionet ameirkane kundër Shtetit Islamik
Presidenti amerikan Barack Obama paraqiti një kërkesë në Kongres për miratimin e një autorizimi të ri trevjeçar për përdorimin e forcës ushtarake kundër Shtetit Islamik dhe grupeve të tjera ekstremiste. Propozimi vjen në një kohë kur Kongresi është informuar se ka filluar një valë e paprecedent luftëtarësh të huaj drejt Irakut dhe Sirisë për t’u futur në radhët e Shtetit Islamik. Zëdhënësi i Shtëpisë së Bardhë, Josh Earnest thotë se ndërsa zoti Obama beson se e ka autoritetin të urdhërojë goditje ushtarake kundër grupit Shteti Islamik, autorizimi i ri do të përbënte një “simbol të fuqishëm” bashkimi për të dobësuar dhe shkatërruar ISIS. Zoti Obama i ka justifikuar goditjet ajrore të koalicionit të udhëhequra nga Shtetet e Bashkuara kundër objektivave të Shtetit Islamik në Siri dhe Irak, duke përdorur një autorizim të vitit 2001 të miratuar nga Kongresi për Presidentin e atëhershëm George W. Bush, pas sulmeve të 11 shtatorit. Autorizimi i ri, i hartuar për zëvendësimin e autorizimit të kongresit në vitin 2002 për luftën në Irak, pritet të parashikojë dislokimin e Forcave Speciale dhe këshilltarëve, pa u kushtëzuar nga kufijtë gjeografikë, por nuk parashikon “forca ofensive tokësore”. ë Zoti Earnest thotë se intensiteti i konsultimeve mes administratës dhe Kongresit është rritur javët e fundit dhe formulimi i fundit i autorizimit do të jetë produkt i këtyre diskutimeve. Kreu i shumicës republikane në Senat, Mitch McConnell, thotë se kjo çështje do të mbizotërojë në debatin e kongresit gjatë javëve në vazhdim. Njëkohësisht, ligjvënësit amerikanë dëgjuan dëshmitë nga ekspërtët e kundërterrorizmit se mbi 20 mijë vullnetarë nga 90 vende që po shkojnë në Irak dhe Siri për t’u bashkuar me ISIS. Qendra kombëtare e kundër-terrorizmit thotë se mbi 150 janë amerikanë ose banorë të përhershëm të Shteteve të Bashkuara. Numri i këtyre luftëtarëve vullnetarë po quhet i paprecedent dhe e tejkalon atë të atyre që shkuan në luftë në Afganistan, Pakistan, Irak, Jemen apo Somali në 20 vitet e fundit.